b'\n_START_ARTICLE_\nSlovenske gorice\n_START_PARAGRAPH_\nSlovenske gorice s povr\xc5\xa1ino okrog 1017 km\xc2\xb2 predstavljajo najve\xc4\x8dje slovensko gri\xc4\x8devje. Le\xc5\xbeijo v severovzhodni Sloveniji in se geografsko delijo na Zahodne Slovenske gorice in Ljutomersko-Ormo\xc5\xa1ke Slovenske gorice (imenovane tudi Prlekija ali Vzhodne Slovenske gorice). Vrhovi gri\xc4\x8devja segajo do 300 ali 400 mnm. Slovenske gorice na vzhodu in severu mejijo na reko Muro, na severozahodu na Apa\xc5\xa1ko polje, na zahodu na reko Dravo, na jugu segajo do meje s Hrva\xc5\xa1ko. Za regijo je zna\xc4\x8dilno subpanonsko podnebje z izrazitim toplotnim preobratom, koli\xc4\x8dina letnih padavin je v povpre\xc4\x8dju 1000 mm/m\xc2\xb2. Po podatkih iz leta 1991 je na obmo\xc4\x8dju Slovenskih goric \xc5\xbeivelo 92.320 prebivalcev, od tedaj pa prevladuje pojav zmerne depopulacije.'